(א) רָאוּהוּ אֶחָיו שֶׁיָּרַד וְהֵם רָצִים וּבָאִים. מִהֲרוּ וְקִדְּשׁוּ יְדֵיהֶם וְרַגְלֵיהֶם מִן הַכִּיּוֹר. נָטְלוּ אֶת הַמַּגְרֵפוֹת וְאֶת הַצִנּוֹרוֹת. וְעָלוּ לְרֹאשׁ הַמִּזְבֵּחַ. הָאֵבָרִים וְהַפְּדָרִים שֶׁלֹּא נִתְאַכְּלוּ מִבָּעֶרֶב סוֹנְקִין אוֹתָם לִצְדָדֵי הַמִּזְבֵּחַ. וְאִם אֵין הַצְדָדִין מַחֲזִיקִים אוֹתָם סוֹדְרִין אוֹתָם בַּסּוֹבֵב עַל הַכֶּבֶשׁ: (ב) הֵחֵלּוּ מַעֲלִין בָּאֵפֶר עַל גַּבֵּי הַתַּפּוּחַ וְתַפּוּחַ הָיָה בְּאֶמְצַע הַמִּזְבֵּחַ. פְּעָמִים שֶׁהָיוּ עָלָיו כִּשְׁלשׁ מֵאוֹת כּוֹר וּבִרְגָלִים לֹא הָיוּ מְדַשְּׁנִין אוֹתוֹ מִפְּנֵי שֶׁהוּא נוֹי לַמִּזְבֵּחַ. מִיָּמָיו לֹא נִתְעַצֵל הַכֹּהֵן מִלְּהוֹצִיא אֶת הַדָּשֶׁן: (ג) הֵחֵלּוּ מַעֲלִין בִּגְזָרִין לְסַדֵּר אֶת הַמַּעֲרָכָה. וְכִי כָל הָעֵצִים כְּשֵׁרִים לְמַעֲרָכָה. הֵן. כָּל הָעֵצִים כְּשֵׁרִים לְמַעֲרָכָה. חוּץ מִשֶּׁל גֶּפֶן וְשֶׁל זַיִת. אֲבָל בָּאֵלּוּ הָיוּ רְגִילִין. בְּמֻרְבִּיּוֹת שֶׁל תְּאֵנָה וְשֶׁל אֱגוֹז וְשֶׁל עֵץ שָׁמֶן: (ד) סִדֵּר אֶת הַמַּעֲרָכָה גְדוֹלָה מִזְרָחָה. וַחֲזִיתָהּ מִזְרָחָה וְרָאשֵׁי הַגְּזָרִין הַפְּנִימִים הָיוּ נוֹגְעִים בַּתַּפּוּחַ. וְרֶוַח הָיָה בֵּין הַגְּזָרִין שֶׁהָיוּ מַצִיתִין אֶת הָאֲלִיתָא מִשָּׁם: (ה) בֵּרְרוּ מִשָּׁם עֲצֵי תְאֵנָה יָפִים לְסַדֵּר אֶת הַמַּעֲרָכָה הַשְּׁנִיָּה לִקְטֹרֶת מִכְּנֶגֶד קֶרֶן מַעֲרָבִית דְּרוֹמִית. מָשׁוּךְ מִן הַקֶּרֶן כְּלַפֵּי צָפוֹן אַרְבַּע אַמּוֹת. בָּעֹמֶד חֲמֵשׁ סְאִין גֶּחָלִים. וּבַשַּׁבָּת בָּעֹמֶד שְׁמוֹנַת סְאִין גֶּחָלִים שֶׁשָּׁם הָיוּ נוֹתְנִין שְׁנֵי בָזִיכֵי לְבוֹנָה שֶׁל לֶחֶם הַפָּנִים. הָאֵבָרִים וְהַפְּדָרִים שֶׁלֹּא נִתְאַכְּלוּ מִבָּעֶרֶב מַחֲזִירִין אוֹתָן לְמַעֲרָכָה. וְהִצִיתוּ שְׁתֵּי הַמַּעֲרָכוֹת בָּאֵשׁ וְיָרְדוּ וּבָאוּ לָהֶם לְלִשְׁכַּת הַגָּזִית: 